b'\n_START_ARTICLE_\nZiarul de Gard\xc4\x83\n_START_SECTION_\nAtacuri\n_START_PARAGRAPH_\n\xc3\x8en luna aprilie 2011, redac\xc8\x9bia Ziarului de Gard\xc4\x83 a fost supus\xc4\x83 unui atac de imagine. A fost tip\xc4\x83rit \xc8\x99i distribuit un ziar fals cu denumirea ZdC (G fiind \xc3\xaenlocuit cu C), pe care erau tip\xc4\x83rite \xc3\xaensemnele ZdG. \xc3\x8en edi\xc8\x9bia fals\xc4\x83 au fost aduse atacuri politice murdare asupra unui partid, asupra primarului de Chi\xc8\x99in\xc4\x83u, totodat\xc4\x83 fiind promovat\xc4\x83 imaginea unor lideri din PLDM._NEWLINE_Dup\xc4\x83 ce ZdG a publicat \xc3\xaen ziua de 11 septembrie 2014 articolul \xe2\x80\x9eMitropolitul de milioane: Casa de lux \xc8\x99i femeia din spatele \xc3\x8ePS Vladimir\xe2\x80\x9d, pagina electronic\xc4\x83 a fost blocat\xc4\x83 timp de c\xc3\xa2teva ore. Peste aproximativ dou\xc4\x83 s\xc4\x83pt\xc4\x83m\xc3\xa2ni, reprezentan\xc8\x9bii companiei de hosting au anun\xc8\x9bat despre faptul c\xc4\x83 au fost nevoi\xc8\x9bi s\xc4\x83 suspende activitatea site-ului din motiv c\xc4\x83 ar fi fost supus unui atac cibernetic. Ombudsmanul Tudor Laz\xc4\x83r solicita autorit\xc4\x83\xc8\x9bilor s\xc4\x83 se autosesizeze pentru a lua m\xc4\x83surile necesare \xc3\xaen vederea investig\xc4\x83rii acestui caz \xc8\x99i s\xc4\x83 garanteze securitate jurnali\xc8\x99tilor de la Ziarul de Gard\xc4\x83._NEWLINE_A doua zi dup\xc4\x83 pichetarea Parlamentului cu ocazia Zilei Mondiale a Libert\xc4\x83\xc8\x9bii Presei, pe data de 4 mai 2017, re\xc8\x9beaua de distribu\xc8\x9bie Moldpresa f\xc4\x83r\xc4\x83 s\xc4\x83 vin\xc4\x83 cu un anun\xc8\x9b oficial, nu a distribuit cititorilor \xc8\x99i abona\xc8\x9bilor Ziarul de Gard\xc4\x83. La fel ca \xc8\x99i \xc3\xaen fiecare zi de joi \xc3\xaen Ziarul de Gard\xc4\x83 erau incluse c\xc3\xa2teva articole de investiga\xc8\x9bie care dezv\xc4\x83luie interesele unor persoane de la conducerea \xc8\x9b\xc4\x83rii, \xc3\xaen acest caz fiind vorba despre afacerile ascunse ale unui \xc8\x99ef de la CNA, care ulterior a fost suspendat din func\xc8\x9bie.'